google/wiki40b huggingface dataset:
Eesti Merekool

Eesti Merekool on Eesti merenduse (laevanduse) alast ettevalmistust andev merekool-kutsekool asukohaga Tallinnas ja filiaaliga Tartus. On täna ainus merendusalane kutseõppeasutus Eestis.

1920-1944, tööstuskool

1. märtsil 1920 avati ametlikult Tallinnas Endla tänav 19 majas Tallinna Puutööstuse Õppetöötuba. See oli Eesti esimene poeglaste tööstuskool ja esimene samm kutsehariduse arengus. 1924. a sai kool nimeks Riigi Puu- ja Rauatöökool Tallinnas. 1926. a nimetati kool Riigi Tööstuskooliks Tallinnas.

1944-1991, kutsekool nr 1

1944. a nimetati kool ümber Tööstuskooliks nr 1, mille baasettevõtteks määrati Eesti Riiklik Merelaevandus. 1954. a määrati kooli baasettevõtteks ENSV Kalatööstuse Ministeerium ja koolis alustati kalalaevastiku töötajate koolitamist. 1957. a reorganiseeriti kool Tallinna Tehnikakooliks nr 1. 1962. a nimetati kool Linnakutsekooliks nr 1. 1968. a reorganiseeriti kool Tallinna Kutsekeskkooliks nr 1. Kool asus Karu tänaval, millest inspireerituna kutsuti seda ka "karu kooliks".

Pärast taasiseseisvumist 1991

Pärast Eesti taasiiseseisvumist ühendati Tallinna Kutsekeskkool nr 1 merehariduse reformi käigus 1. jaanuaril 1992 Eesti Merehariduskeskusega ja sai nimeks Eesti Merehariduskeskuse Ametikool. Koolis hakati õpetama väikelaevade (toona laev kuni 300 brt) juhte, väikelaevade (jõuseadme võimsus kuni 400 kW) mehaanikuid ja külmutusseadmete masiniste. Õppeaeg oli kuni 3,5 aastat. 1994 alustas tegevust kooli Tartu osakond. 1996. a Koliti Tallinna õppetegevus Karu tänavalt Västriku tänavale. 22. septembril 1999 nimetati kool ümber Eesti Mereakadeemia Ametikooliks. 22. oktoobril 2001 muudeti kooli nimi Eesti Mereakadeemia Merekooliks. 2006 - 2011 tegutses kooli Pärnu osakond. 7. jaanuaril 2012 muudeti Eesti Mereakadeemia Merekool seoses Eesti Mereakadeemia põhimääruse muutmisega Eesti Mereakadeemia kutseõppeosakonnaks. 
Seoses Eesti Mereakadeemia ja Tallinna Tehnikaülikooli liitumisega 1. augustil 2014. a tuli eelnevalt luua kutseõppeks omaette õppeasutus, kuna seadus ei näe ette kutseõppe andmise võimalust ülikoolis. 1. maist 2014 asutatigi (Haridus- ja teadusministri 29. aprilli käskkiri nr 190) Haridus- ja Teaduministeeriumi hallatav kutseõppeasutus Eesti Merekool, mille nimekirja kanti Eesti Mereakadeemia kutseõppeosakonna õpilased.

Üldist

Eesti Merekool kuulub Haridus- ja Teadusministeeriumi haldusalasse. Koolis viiakse läbi kutseõpet ja täiendusõpet vastavalt Meremeeste väljaõppe, diplomeerimise ja vahiteenistuse aluste rahvusvahelise konventsiooni nõuetele, Eesti Vabariigi õigusaktidele, ISO standardile ja Veeteede Ameti väljastatud tegevusloale. 
Õppetöö toimub nii päevases kui keskhariduse baasil ka kaugõppe vormis.
Eesti Merekool asub Tallinnas Kopli tänav 101, sihtnumber 11712. Filiaal asub Tartus Soola tänav 5, sihtnumber 51013.
Valse triste

"Valse triste" ('Kurb valss';  Op. 44) on 1903-1904 valminud Soome helilooja Jean Sibeliuse  orkestripala; helilooja üks tuntumaid teoseid. Selle loo kirjutas Sibelius algselt oma sugulase Arvid Järnefelti näidendi "Kuolema" (1903) jaoks. Lugu sai tuntuks aga hiljem eraldi loona ja selle esmaettekanne oli 25. aprillil 1904 Helsingis.
Kuru mänd

Kuru mänd on pooleldi roomava tüvega looduskaitsealune mänd Alutaguse vallas Kuru külas. Kuru mänd asub Peipsi järvest ligi 200 meetri kaugusel.
Tüve ümbermõõt 3 m, kõrgus 8 m (1997).
Kuru männi vanuseks on mõõdetud juurdekasvupuuriga ligi 370 aastat.
Kuru mänd kanti looduskaitsealuse objektina põlispuude nimekirja 17. märtsil 1959, kui omapärase kujuga mänd ümbermõõduga 3,10 m ja kõrgusega 7 m. 
Keskkonnaameti kirjelduse kohaselt (2011) on Kuru mänd täielikult kuivanud, mistõttu ei oma enam looduskaitseväärtust.
Nüüd on Kuru mänd kaitstav looduse üksikobjekt.
Varimajandus

Varimajanduse liigid

Varimajanduse saab liigitada rahalisteks ja mitterahalisteks tehinguteks, millel on omakorda legaalsed ja illegaalsed kategoriseeringud.
Rahaliste tehingute legaalsed tegevused on deklameerimata tulu ja töö ning erisoodustused. Rahaliste tehingute illegaalsed tegevused on narkokaubandus, prostitutsioon, salakaubandus, pettused jne.
Mitterahaliste tehingute legaalsed tegevused on legaalsete kaupade barterkaubandus ning kodutööd, naabrite aitamine jne. Mitterahaliste tegevuste illegaalsed tegevused on illegaalsete kaupade ja teenuste barterkaubandus, omatarbeks narkootikumide kasvatamine jne.

Varimajandus maailmas

Austria majandusteadlane Friedrich Schneider on oma metoodika alusel jõudnud järeldusele, et 90. aastate teisel poolel hõlmas varimajandus arenenud riikides umbes 12% SKTst, siirderiikides 23% ja arengumaades 39% SKTst. Kui Rahvusvahelise Valuutafondi (IMF) andmetel oli maailma sisemajanduse kogutoodang ostujõu pariteetsust arvesse võttes eelmisel aastal 39 triljonit dollarit, siis varimajandus lisas sellele vähemalt 8 triljonit dollarit.
Hinnanguliselt on varimajanduse SKP (Sisemajanduse kogutoodang) aastatel 2006/2007 Sahara-tagustes Aafrika riikides umbes 38,4%; Euroopas ja Kesk-Aasias ligi 36,5% ja OECD (Organization for Economic Co-operation and Development, Majanduskoostöö ja Arengu Organisatsioon) riikides 13,5%.

Varimajandus Eestis

Eesti rahvamajanduse arvepidamises iseloomustatakse varimajandust selle liikide lisandväärtuse osatähtsusena SKP-s jooksevhindades ning varimajanduse tegevusalade lisandväärtuse osatähtsusena vastava tegevusala kogulisandväärtuses jooksevhindades. SKP varimajandusest kiirem kasvutempo on ajavahemikul 2000–2006 viinud varimajanduse osatähtsuse vähenemiseni viimastel aastatel.
Sajandi algul moodustas varimajandus umbes 7% Eesti SKP-st üle 7%, siis viimastel aastatel on see püsinud 3-4% vahel. Majandus- ja Kommunikatsiooniministeeriumi tellimusel teostab iga aasta varimajanduse uuringut Eesti Konjunktuuriinstituut. Nemad keskenduvad oma tarbijapaneeli küsitlustes ümbrikupalgale ja eratarbimisele. Varimajanduse osatähtsust inimeste kogukulutustes on nad viimase viie aasta jooksul hinnanud vahemikku 6–9%. Ettevõtjate seas viib küsitlust läbi aga Stockholmi Kõrgem Majanduskool Riias (SSE Riga), kus uuritakse kuivõrd tunnetavad Baltikumi ettevõtjad varimajanduse olemasolu enda valdkonnas. Nende andmetel moodustavad olulisema osa Eesti varimajandusest ümbrikupalgad (49,5%), varjatud tööjõud (29%) ja ettevõtjate varjatud tulu (21,1%). 2014. aastal hindasid nad Eesti varimajanduse 13,2%-le SKP-st.
Dünaburgi komtuur

Dünaburgi ehk Daugavpilsi komtuur (saksa keeles Komtur von Dünaburg) oli Liivi ordu käsknik, kes valitses Dünaburgi komtuurkonda.
Esimene Dünaburgi komtuur on teada umbes 1245. aastast, kuid seejärel hävitati linnus peagi leedulaste poolt. Millal komtuurid uuesti ametisse asusid, pole täpselt teada, järgmine neist on teada alles 1387. aastast. Viimane Dünaburgi komtuur lahkus ametist 1559. aastal, mil linnus anti üle Poola vägedele.
Dünaburgi komtuur oli üks olulisemaid ordukäsknikke ja kuulus tihti kõrgeimasse ordunõukokku. Komtuuri tähtsus oli tingitud Dünaburgi ordulinnuse asukohast, teel Pihkva vürstiriigist - Leedu suurvürstiriiki. 16. sajandil said endistest Dünaburgi komtuuridest küllaltki tihti Viljandi komtuurid ja seejärel ka ordumeistrid.
Vecdaugava

Vecdaugava (allikates ka Vana-Väina) on asum Lätis, Riia linna Põhjarajooni osa pindalaga 3,066 km². Asub Daugava jõe vana voolusängi kaldal, sellest ka asumi nimi. Asum piirneb idas Trīsciemsi asumiga, lõunas Vecmīlgrāvisega, põhjas aga Vecāķiga. 1366 elanikku (2010). 
Vecdaugava asub üldiselt madalal ja tasasel alal, mida piirab läänest Daugava jõe vana voolusäng. Asumi alal on mitmeid vanu soote, neist üks piirab ka Skanstnieki nime kandvat piirkonda, mis asus kunagi Daugava vasakul kaldal. Aastast 1984 paikneb asumis 236 hektari suurune linnustiku kaitseks loodud Vecdaugava looduspark.
Andrea Palladio

Andrea Palladio (pärisnimega Andrea di Pietro della Gondola) (30. november 1508 Padova – 19. august 1580 Vicenza) oli Itaalia arhitekt, üks lääne arhitektuuriajaloo mõjukamaid isikuid.

Biograafia

Palladio tegutses Vicenzas ja Veneetsias.

Looming

Palladio uuris põhjalikult antiikarhitektuuri ja sealt pärinevad ka tema otsesed eeskujud. Tema hooned on kaunistatud rohkete sammastega. Üle kõige valitseb sümmeetria ja harmoonia, millele on sageli ohvriks toodud ruumide otstarbekas paigutus.
Palladio loomingul on olnud suur mõju kogu hilisemale arhitektuuri arengule, eriti klassitsismile. Tema loomingust mõjutatud ehituslaadi nimetatakse palladianismiks.
Jää

Miks on jää veest kergem

Enamiku ainete tihedus sulamisel väheneb. Sulamisel ained enamasti paisuvad (muutuvad hõredamaks), tahkumisel aga tõmbuvad kokku. Vesi on üks väheseid erandlikke aineid, mis tahkumisel (jäätumisel) paisub. Ka see vee eriline omadus on tingitud molekulidevahelistest vesiniksidemetest.
Vee jahutamisel vee tihedus üldiselt kasvab, sest madalamal temperatuuril seosutvad vee molekulid tugevamini üksteisega (tekib rohkem vesiniksidemeid). Kõige suurem on vee tiheduse 4 °C juures. Temperatuuri edasisel alanemisel hakkab aga vee tihedus mõnevõrra vähenema ja jäätumisel muutub juba märgatavalt väiksemaks. Põhjuseks on see, et jäätumisel seostuvad mitte ainult mõned, vaid juba kõik vee molekulid üksteisega vesiniksidemete abil - iga vee molekul seostub 4 naabermolekuliga, need omakorda 4 naabermolekuliga jne. Jääs tekib vee molekulidest korrapärane struktuur, mis on suhteliselt hõre.
Ahtme Kool

Ahtme Kool on Ida-Viru maakonnas Kohtla-Järvel aadressil Õpetajate tänav 3 asuv riiklik põhikool intellektipuudega õpilastele. Koolis toimub õpe põhikooli lihtsustatud riikliku õppekava järgi. Koolis on nii eesti- kui ka venekeelse õppekeelega klassid.
Vivian (Lõuna-Dakota)

Vivian on rahvaloendustel arvestatav kohaliku omavalitsuseta ala (census-designated place) USA-s Lõuna-Dakota osariigis Lymani maakonnas. Asula lähedalt möödub kiirtee Interstate 90.
Viviani pindala on 4,4 km², kõik maismaa.
Elanike arv on 2010. aasta rahvaloenduse kohaselt 119. 2000. aastal oli elanikke 131, kes jagunesid 55 majapidamisse ja 36 perekonda. Peaaegu kõik olid valged, üksnes paar indiaanlast. Mehi oli pisut rohkem kui naisi. Alaealisi oli 25. Keskmine sissetulek elaniku kohta oli 13 502 USA dollarit, aga 18 inimest elas allpool vaesuspiiri.
Asula on saanud nime raudteeametniku abikaasa Vivian Hunteri järgi.
Asula rajati praegusele kohale 1906. aastal. Aastal 1907 jõudis asulasse Chicago, Milwaukee, St. Paul and Pacific Railroadi raudteeliin. Vivianis asus kuni 1978. aastani kool.
Vivianis on mõõdetud maailma suurim rahetera. 23. juulil 2010 mõõdeti maha sadanud rahetera läbimõõduks 20 sentimeetrit ja kaaluks 0,88 kg. Eelmine rekordrahetera läbimõõduga 17,8 sentimeetrit langes 2003. aastal Nebraskas Auroras ja rekordmassiga (0,76 kg) rahetera 1970. aastal Kansases Coffeyville'is.
Investor

Investor on iga isik või organisatsioon, kes paigutab kapitali ootuses teenida sellelt kasumit ja kasvatada enda vara. Edukad investorid teostavad põhjalikke analüüse leidmaks sobivaid investeerimispositsioone vastavalt riski ja kasumlikkuse suhtele. Investeerida võidakse erinevatesse varaklassidesse, näiteks aktsiad, võlakirjad, investeerimisfondidesse jt.

Investorite tüübid

Investoreid saab jagada kaheks - väikeinvestorid ja organisatsioonid, millel esineb erinevaid tüüpe:

Investorite kaitse Eestis

Eestis on investorite kaitseks asutatud Investorikaitse osafond. Investorikaitse osafondi (IKO) arvel tagatakse ja hüvitatakse Eestis registreeritud investeerimisasutuse klientide - investorite investeeringud. Eestis registreeritud investeerimisasutuseks on Finantsinspektsioonilt tegevusloa saanud investeerimisasutus. Investeeringute kaitse rakendub eelkõige pettuse, haldusliku ametiseisundi kuritarvitamise või tehtud vea korra, mille tõttu investeerimisasutus ei suuda klientidele vara tagastada. Investorikaitse ei taga investeerimisriski s.o. näiteks kahjusid investeeringute turuväärtuse langusest või väärtpaberite väljaandja pankrotist.

Investeerimisplaan

Investeerimisel on oluline faktor aeg liitintressi tõttu. See tähendab, et mida pikem on investeerimishorisont seda märgatavam on investeeringu kasv. Sellest tulenevalt võib väita, et investeerimises on oluline kannatlikkus ja planeeritus. Seetõttu on investori jaoks oluline omada investeerimiseks plaani ja seda järgida. Plaani olulisust kinnitab fakt, et tihti käituvad investorid emotsiooniajendil ja seetõttu jäävad alla turukeskmisele kasvule.  
Investeerimisplaani koostamisel on oluline silmas pidada eesmärke. Investopedia soovitab selleks mõelda ajahorisondile, kui pikaks ajaks investeeritakse, rahalistele vahenditele ja informatsioonile, mida valdad.
Njazi Kuqi

Njazi Kuqi (sündinud 25. märtsil 1983 Vučitrnis Kosovos) on albaania päritolu Soome jalgpallur. Ta mängib alates 2011. aastast Kreeka Superliiga klubis Panionios FC.
2002–2005 mängis ta FC Lahtis.
Tema vennad Shefki Kuqi ja Albert Kuqi on samuti jalgpallurid.
Ta on mänginud Soome jalgpallikoondises alates 2005. aastast 6 mängu ja löönud 5 väravat. 1. juunil 2012 toimunud sõpruskohtumises Eestiga lõi ta Soome koondises 2 väravat.
Charles Édouard Guillaume

Charles Édouard Guillaume (15. veebruar 1861 Fleurier – 13. mai 1938 Sèvres) oli Šveitsi füüsik.
Ta sai doktorikraadi Zürichi polütehnikumist ning teenis seejärel lühikest aega armees ohvitserina. Aastal 1883 asus ta tööle Rahvusvahelises Kaalude ja Mõõtude Büroos. Aastatel 1915–1936 oli ta büroo direktor ning seejärel kuni surmani audirektor.
Charles Édouard Guillaume uuris raua ja nikli sulameid ning avastas anomaalseid omadusi, mis olid kasulikud eelkõige mõõteriistade materjalide puhul. Ta leiutas täpsete mõõteriistade valmistamiseks kasutatava üliväikese joonpaisumisteguriga invari ja temperatuurist peaaegu sõltumatu elastsusmooduliga elinvari. 
Aastal 1920 sai ta oma töö eest Nobeli füüsikaauhinna.
Klubi Estetic

Klubi Estetic on mittetulundusühing, mille eesmärk on korraldada kultuuriüritusi, et hoida eesti kultuuri Stockholmis elavate eestlaste seas ja tutvustada seda ka laiemalt.
Klubi tegevus toimub põhiliselt Stockholmi Eesti Maja ruumides. Klubi on läbi aastate korraldanud kontserte, teatrietendusi, filmiõhtuid jm analoogseid kultuuriüritusi.
Alates 2012. aasta detsembrist on Klubi Estetic Rootsi Eestlaste Liidu (REL) liikmesorganisatsioon.
Franz von Ackermann

Franz von Ackermann (ka Franz von Akermann, Franz Akermann, François von Ackermann, François von Akermann; 17. september/29. september 1801 Valga – 15. märts/27. märts 1855 Äksi) oli Eesti vaimulik ja kirjamees.
Akermann sai alghariduse koduõpetaja käe all, gümnaasiumi lõpetas Tartus. Tartu ülikoolis õppis ta aastatel 1822–1825 usuteadust ja filoloogiat. Töötas seejärel koduõpetajana Liivimaal ja Kuramaal. Ordineeriti 3. mail/15. mail 1834 õpetajaks.
Oli aastatel 1834–1855 Äksi Andrease koguduse õpetaja.
Akermann on kirjutanud rea kooliõpikuid, aga ka lugemikke õpilastele, samuti usuõpetuse õpikuid. Ta tõlkis esimesena Goethet ("Augustana") eesti keelde. Samuti tõlkis ta eesti keelde Augsburgi usutunnistuse  ja koostas eesti-saksa sõnaraamatu.
Mägilinnus

Mägilinnus on linnus, mis võtab enda alla kogu linnamäe, milleks on enamasti üksik tasasel maal paiknev loodusliku reljeefiga mägi.

Mägilinnused Eestis

Sellist rühma muinaslinnustel on veidi keerulisem jälgida vallide olemasolu. Kuid tasandatud siseõu, mõningal määral järsuks kaevatud nõlvad.

Valliga mägilinnused

II rühma mägilinnused on vallide olemasoluga märksa tugevamini kindlustatud mägilinnused. Selle kõige ehedamad näited on Otepää linnamägi, Kullamaa linnamägi ja Hallimägi.
Babymetal

Babymetal (stiliseeritult BABYMETAL) on Jaapani kawaii-popi ja heavy metal'i ansambel, mis sai alguse 2010. aastal.
Ansambel koosneb kolmest teismelisest neiust.
Peterburi Püha Maria kirik

Ajalugu

1734. aastal püstitatud puitehitise asemele ehitati aastatel 1803–1805 Christian Gottlieb Paulseni projekti järgi kiviehitis. 
Aastatel 1938–1990 oli kiriku juures asuva Ingeri Kiriku koguduse tegevus peatatud.
1938. aastal anti hoone Ermitaaži valdusesse, 1940. aastal ehitati hoone ümber ehitusvalitsuse ühiselamuks, 1970. aastast alates asus hoones Looduse maja. Kirik tagastati kogudusele 1990. aastate alguses perestroika ajal.
LC50

LC50 on standardne viis märkida aine mürgisust sellega kokkupuutel (vrd LD50, mida kasutatakse mürgisuse märkimiseks selle manustamisel). LC50 on akronüüm väljendist "Lethal concentration, 50%" (letaalne, surmav kontsentratsioon, 50%). LC50 märgitakse minimaalset aine kontsentratsiooni õhus või vees (aine sisaldust vees LC50 kaudu hinnatakse keskkonnauuringutes), mis on surmav pooltele isenditele testpopulatsioonist.
Tavaliselt väljendatakse kaaluühikus kuupmeetri kohta (näiteks sariini LC50 (sissehingamisel) = 35 mg/m³/minutis). Märgitakse ka mõjumise aeg ning mõjumise viis (aur sissehingatuna õhus, vedelik läbi naha (lahustatud) vees vms).
Mõned mürkgaasid järgivad Haberi seadust, mille kohaselt C × t = k, kus C on gaasi kontsentratsioon (massiühikut mahuühiku kohta), t on aeg, mille jooksul ollakse gaasiga kokkupuutes ja k on konstant. See tähendab, et kokkupuuteaja suurenemisel kaks korda on surma tekitamiseks vajalik gaasi kontsentratsioon kaks korda väiksem ja vastupidi.
Antonella Mularoni

Antonella Mularoni (sündinud 27. septembril 1961) on San Marino poliitik. Ta oli 1. aprillist kuni 1. oktoobrini 2013 San Marino kaptenregent.
Antonella Mularoni õppis Bologna ülikoolis õigusteadust. Ta on olnud muu hulgas San Marinot esindav kohtunik Euroopa Inimõiguste Kohtus.
Aastatel 2008–2012 oli ta San Marino välisminister.
Antonella Mularoni oli kaptenregendi ametis koos Denis Amiciga.
Wilcken (Vaimõisa)

Ajalugu

Suguvõsale pani aluse 16. sajandi teisel poolel tegutsenud Hans Wilcken, kes oli Kuressaare rae liige. Hans oli mitme Eestimaa ja Liivimaa kubermangu mõisa omanik. Hansu järeltulijad omasid Voka, Vaimõisa ja Vestli mõisat ja iga mõisa omanik pani aluse Wilckenite aadlisuguvõsa eri harule.
Vassili Norov

Vassili Norov (vene Василий Сергеевич Норов; 5. aprill 1793 Saraatovi kubermang – 10. detsember 1853 Tallinn) oli Venemaa sõjaväelane.
Ta sõdis Napoleoni armee vastu ja kuulus alates 1818. aastast dekabristide salaühingusse.
Ta on maetud Tallinna Aleksander Nevski kalmistule.
Ajupesu

Ajupesu on inimese või inimhulga või kogu rahva suhtes rakendatav (massi)psühholoogiline vägivald, millega välistatakse isikute või tervete põlvkondade endi tähelepanekute ja kogemuste alusel kujunevad seisukohavõtud ja hinnangud ning asendatakse need ajupesu korraldajate propageeritavate seisukohavõttude ja hinnangutega. Selle tulemusel hakkavad mõjutatavad inimesed neid seisukohavõtte või hinnanguid omaenda arvamusteks või veendumusteks pidama.
Ajupesu tagajärjel pääsesid nt omal ajal võimule Venemaal kommunistid (marksistid, leninistid, stalinistid) ja Saksamaal natsionaalsotsialistid (hitlerlased).
Tänapäeval kasutatakse turumajandusmaades ajupesu leebemaid vorme nt reklaamide, sh valimiseelse agitatsiooni tõhususe suurendamiseks.
Jaak-Heinrich Jagor

Jaak-Heinrich Jagor (sündinud 11. mail‎ 1990 Pärnus) on eesti jooksja, kelle põhialaks on 400 meetri tõkkejooks.
2009. aasta Euroopa juunioride meistrivõistlustel saavutas ta 110 meetri tõkkejooksus 26. koha ajaga 14,50.
2014. aasta Eesti meistrivõistlustel võitis ta Rasmus Mägi järel hõbemedali, täites Euroopa meistrivõistluste normi ajaga 50,69.
2014. aasta Euroopa meistrivõistlustel Zürichis jäi ta oma eeljooksus 52,67-ga viimaseks ja saavutas kokkuvõttes 34. koha.
2015. aasta kergejõustiku maailmameistrivõistlustel Pekingis jäi ta oma eeljooksus ajaga 50,29 kaheksandaks ja saavutas kokkuvõttes 36. koha.
2016. aasta Euroopa meistrivõistlustel Amsterdamis pääses ta oma eeljooksust ajaga 50,54 teisena edasi poolfinaali. Oma poolfinaalis sai ta ajaga 49,65 viienda koha ja sai kokkuvõttes 13. koha. Lisaks osales ta Eesti teatemeeskonnaga 4×400 meetri teatejooksus, kus saavutati ajaga 3.10,63 15. koht.
2016. aasta suveolümpiamängudel Rio de Janeiros sai ta oma eeljooksus ajaga 49,78 neljanda koha, jäädes esimesena poolfinaalist välja ja saavutas kokkuvõttes 30. koha.
2017. aasta maailmameistrivõistlustel Londonis pääses ta oma eeljooksust ajaga 49,81 kolmandana edasi poolfinaali. Oma poolfinaalis jäi ta ajaga 50,43 viimaseks ja saavutas kokkuvõttes 19. koha.
Jagori isiklik rekord 400 meetri tõkkejooksus on 49,37, mis on püstitatud 9. augustil 2015 Tallinnas Eesti meistrivõistlustel.
Ludwig Friedrich Kämtz

Ludwig Friedrich Kämtz  (11. jaanuar 1801 Treptow, Pommeri (Pomorze) – 20. detsember 1867 Peterburi) oli saksa füüsik ja meteoroloog.
Õppis 1819–22 Halle Ülikoolis õigusteadust, filoloogiat, füüsikat ja matemaatikat. Omandas 1823 samas doktorikraadi. Oli 1827–41 Halle, 1841–65 Tartu Ülikooli füüsikaprofessor, seejärel Peterburis Füüsika Peaobservatooriumi direktor.
Koostas ja avaldas 1860–64 kolmeköitelise meteoroloogiateatmiku "Repertorium für Meteorologie", milles 6 artiklit käsitlevad meteoroloogiliste vaatluste tulemusi Tartus.
Kämtzi peetakse kaasaja meteoroloogia üheks rajajaks. Ta käis uurimisretkedel Alpides, kus jälgis liustike dünaamikat ja ilmastikunähtusi. Oma artikleis on käsitlenud Golfi hoovust, tuuli jms.
Tartus alustas reeglipäraseid meteoroloogilisi vaatlusi, mõõtis õhurõhku, õhutemperatuuri, tuule suunda ja tugevust. Koos meteoroloogiaga luges Kämtz Tartu ülikoolis ka klimatoloogiat. Ta oli Loodusuurijate Seltsi asutajaliige ja Peterburi Teaduste Akadeemia liige (1865).
Spangereidi kanal

Spangereidi kanal (norra Spangereidkanalen, Spangereid kanal) on paadikanal Norras Vest-Agderi maakonnas Lindesnesi vallas läbi Lindesnesi poolsaare ja Spangereidi maakitsuse. Ta kulgeb Høllebuktast Lenefjorden läänes (põhjas) Båly sadamani Njervefjordenis idas (lõunas).
Kanal on 930 m pikkune, 11...25 m laiune ja 2 m sügavune. Vabasõidukõrgus on 4,5 m.
Kanal ühendab väikeste paatide jaoks Sørlandeti ja Vestlandeti ning võimaldab neil sõita ida ja lääne vahet, tegemata ringi ümber Lindesnesi.
Kanali rajamist alustati 2006 ja see avati liikluseks 22. juunil 2007. Ametlikult avas selle 5. juulil 2007 kuninganna Sonja.
Kanali ümbrus on kujundatud pargiks.
Luis Suárez Miramontes

Klubikarjäär

Suárez mängis oma karjääri jooksul sellistes klubides nagu Deportivo de La Coruña, CD España Industrial, Barcelona, Milano Internazionale ja Sampdoria.

Koondisekarjäär

Hispaania jalgpallikoondises mängis Suárez 32 korda lõi 14 väravat. Ta aitas Hispaanial tulla 1964. aastal Euroopa meistriks.
Vresse-sur-Semois

Asulad

Valla halduspiirides asuvad järgmised asulad: Alle, Bagimont, Bohan, Chairière, Laforêt, Membre, Mouzaive, Nafraiture, Orchimont, Pussemange, Sugny ja Vresse.
Orthriophis

Levila

Neid madusid võib kohata Kagu-, Ida- ja Lõuna-Aasias.
Zaķumuiža mõis

Zaķumuiža mõis, ka Valdenrode mõis (saksa keeles Waldenrode, varem Sacke, läti keeles Zaķumuiža, ka Valdenrodes pils) oli rüütlimõis (fideikomiss) Liivimaal Riia kreisis Ropaži kihelkonnas. Tänapäeval asub mõisasüda Lätis Ropaži piirkonnas Zaķumuižas.

Ajalugu

Zaķumuiža mõis kuulus võõrandamiseni 1920. aastal Wolffide suguvõsale.

Mõisaansambel

Peahoone ehitati aasta 1900 paiku. Historitsistlik häärber sai Esimese maailmasõja ajal kannatada ja seisis edaspidi tühjalt. Peahoonet kavatseti restaureerida, ent rahaliste raskuste tõttu tööde algus venis ja aastal 2002 hävis hoone tulekahjus peaaegu täielikult. Hoone varemed likvideeriti aastal 2012.
Mõisakompleksi juurde kuuluvad XIX sajandil rajatud tall ja ait, samuti kaks teenijate maja. Säilinud on ka tiikidega park.
Bad Apples

Bad Apples on Eesti indie-ansambel.